**Elmo Johannes Hannunpoika Lakka** (s. 10. huhtikuuta 1993 Elimäki) on suomalainen yleisurheilija, joka kilpailee pika-aitajuoksussa ja pikajuoksussa. Hän edustaa Jyväskylän Kenttäurheilijoita ja häntä valmentaa Otto Kilpi. Vuoteen 2016 asti häntä valmensi Jari Eronen ja vuosina 2016–2021 Antti Haapakoski. Vuoteen 2013 asti Lakka edusti Kouvolan Urheilijoita.

Kalevan kisoissa Lakka on voittanut SM-kultaa 110 metrin aidoissa Porissa 2015 ajalla 13,99, Oulussa 2016 tuloksella 13,81, Seinäjoella 2017 ajalla 13,82, Jyväskylässä 2018 tuloksella 13,67, Lappeenrannassa 2019 ajalla 13,70, Turussa 2020 ajalla 13,70, Tampereella 2021 ajalla 13,77, Joensuussa 2022 ajalla 13,77 ja Lahdessa 2023 ajalla 13,61. Kuopiossa 2014 hän sai samalla matkalla hopeaa tuloksella 13,98. Sisäratojen SM-kilpailuissa Lakka voitti kultaa 60 metrin aidoissa vuosina 2014, 2015, 2016, 2017, 2019, 2020, 2021, 2023 ja 2024. Viestijuoksun SM-kisoista Lakalla on 4 × 100 metriltä kultaa vuosilta 2014, 2018 ja 2023, hopeaa vuosilta 2016, 2017 ja 2021 sekä pronssia vuosilta 2019 ja 2020. 4 × 400 metriltä hän sai SM-hopeaa 2018. SM-halleista hänellä on kultaa 4 × 200 metriltä 2017 ja 2021 sekä pronssia 4 × 300 metriltä vuosilta 2015 ja 2016.

Lakka karsiutui 110 metrin aitajuoksun välierissä alle 20-vuotiaiden EM-kilpailuissa Tallinnassa 2011 ja MM-kilpailuissa Barcelonassa 2012. Hän sijoittui samassa lajissa kuudenneksi alle 23-vuotiaiden EM-kilpailuissa Tallinnassa 2015. Amsterdamin EM-kilpailuissa 2016 hän karsiutui 110 metrin aitajuoksun välierissä. Belgradin EM-hallikilpailuissa 2017 hän karsiutui 60 metrin aitajuoksun alkuerissä. Berliinin EM-kilpailuissa 2018 hän karsiutui 110 metrin aitajuoksun välierissä ennätyksellään 13,60. Glasgow'n sisäratojen EM-kilpailuissa 2019 hän sijoittui kahdeksanneksi ajalla 7,74. Alkuerissä hän juoksi ennätyksensä 7,65. Saman vuoden Dohan MM-kilpailuissa hän karsiutui 110 metrin aitajuoksun alkuerissä. Hän karsiutui välierissä Toruńin EM-hallikilpailuissa 2021. Tokion olympialaisissa hän karsiutui 110 metrin aitajuoksun välierissä. Vuoden 2022 Eugenen MM-kilpailuissa ja Münchenin EM-kilpailuissa hän karsiutui alkuerissä. Hän karsiutui 60 metrin aitajuoksun välierissä Istanbulin sisäratojen EM-kilpailuissa 2023 sekä 110 metrin aitojen alkuerissä saman vuoden Budapestin MM-kilpailuissa..

Suomi–Ruotsi-maaotteluissa Lakka on voittanut 110 metrin aitajuoksukilpailun 2015, 2016, 2018, 2019, 2020, 2021 ja 2022. Hän kilpaili maaottelussa myös vuosina 2013, 2014 ja 2023. Vuonna 2014 hän voitti 22-vuotiaiden Pohjoismaiden mestaruuden 110 metrin aitajuoksussa.

Lakan ennätys 110 metrin aidoissa on 13,31 (2.6.2021), joka on myös Suomen ennätys. 100 metrillä hänen ennätyksensä on 10,44 (30.8.2023) ja 200 metrillä 21,58 (28.7.2016). Hän juoksi 150 metrin sisäratojen Suomen ennätyksen 16,32 tammikuussa 2018. 

Lakka ilmoitti tammikuussa 2020 sairastavansa haavaista paksusuolentulehdusta, eli colitis ulcerosaa, joka on parantumaton sairaus.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| 100 m | 10,44 | Jyväskylä | 30. elokuuta 2023 |
| 200 m | 21,58 | Orimattila | 28. heinäkuuta 2016 |
| 110 m aj | 13,31 | Jyväskylä | 2. kesäkuuta 2021 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| 60 m | 6,88 | Lahti | 14. tammikuuta 2024 |
| 60 m aj | 7,63 | Jyväskylä | 21. helmikuuta 2021 |
| 200 m | 21,98 | Jyväskylä | 28. tammikuuta 2017 |

Lähde

Lähteet
-------

1. 1 2 3 4 5 6 7 8 9  Elmo Lakka Tilastopaja (vaatii kirjautumisen, maksullinen palvelu). Viitattu 15.1.2024.
2. ↑  Mäkelä huippuvireisenä kolmiloikan finaaliin – Salmiselle jälleen tappio senttipelissä – Lakan vauhti tyrehtyi aitakolhuun *Yleisurheilu.fi*.  16.7.2022. Suomen Urheiluliitto. Viitattu 17.7.2022.
3. ↑  Suomen ennätys! Elmo Lakka latasi Bryggaren 36 vuotta vanhan tuloksen historiaan *www.iltalehti.fi*. Viitattu 2.6.2021.
4. ↑  Huippuaituri Elmo Lakka, 26, sairastui parantumattomasti: "Kaikki asiat eivät aina näy päälle päin" *Helsingin Sanomat*.  29.1.2020. Viitattu 29.1.2020.

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |